Indvandrere er gode iværksættere uden succes

Politik Eksklusivt for kunder

Indvandrerne er Danmarks flittigste iværksættere. Til gengæld har de langt mindre succes med deres forretning end etniske danskere, skriver Politiken tirsdag.



Syv ud af ti indvandrere går konkurs med deres virksomhed inden for firmaets fem første leveår. For etniske danskere er tallet fem ud af ti. Desuden har indvandrernes virksomheder markant lavere omsætning, færre ansatte og mindre eksport end etnisk danske iværksætteres firmaer.



Det konkluderer en ny rapport fra Erhvervs- og Byggestyrelsen ifølge Politiken.



"Det er en skam, for der er et enormt potentiale blandt indvandrerne. De er generelt mere modige og villige til at starte egen virksomhed op. Her kunne vi danskere lære en masse", siger vicedirektør i Erhvervs- og Byggestyrelsen Anders Hoffmann til Politiken.



"Desværre kan vi se, at de efter et par år klarer sig dårligere end de danske virksomheder og har sværere ved at overleve. Her venter os en stor udfordring med at hjælpe dem til overlevelse og vækst", siger han.



Dobbelt så stor iværksætterlyst



Iværksætterlysten er ellers næsten dobbelt så stor blandt indvandrere. 4,9 ud af 1.000 indvandrere er iværksættere mod 2,7 ud af 1.000 danskere.



Christian Vintergaard, der er direktør for iværksætterakademiet Øresund Entrepreneurship Academy, forklarer over for Politiken indvandrernes lavere succesrate med, at de ofte stifter virksomhed i en meget ung alder og uden nogen form for uddannelse i bagagen.



Desuden etablerer de sig ofte inden for brancherne detailhandel og restauration - gerne som grønthandlere, kioskejere eller pizzabagere - hvor »konkurrencen er ekstremt hård«.



"Hvis man ikke har en uddannelse, er det typisk her, man stifter virksomhed. Men der er enormt mange om buddet. Desuden er vækstmulighederne stærkt begrænsede. Vækstvirksomhederne findes i de videnstunge brancher", siger Christian Vintergaard til Politiken.



Kilde: Politiken